b'\n_START_ARTICLE_\nMaisto priedas\n_START_PARAGRAPH_\nMaisto priedai\xc2\xa0\xe2\x80\x93 nat\xc5\xabralios ar sintetin\xc4\x97s chemin\xc4\x97s med\xc5\xbeiagos, dedamos \xc4\xaf maisto produktus, siekiant i\xc5\xa1laikyti, sustiprinti, susilpninti tam tikras maisto produkto savybes ar prid\xc4\x97ti papildom\xc5\xb3, pvz., skon\xc4\xaf, kvap\xc4\x85, i\xc5\xa1vaizd\xc4\x85. Kai kurie maisto priedai naudojami nuo senov\xc4\x97s, pvz., konservavimui naudojamas actas, s\xc5\xabdymui naudojama valgomoji druska, vyndaryst\xc4\x97je naudojamas sieros dioksidas. Antroje XX a. pus\xc4\x97je vystantis maisto pramonei prad\xc4\x97ta naudoti daug nauj\xc5\xb3, tiek nat\xc5\xabrali\xc5\xb3, tiek sintetini\xc5\xb3, maisto pried\xc5\xb3._NEWLINE_Lietuvoje leid\xc5\xbeiami maisto priedai i\xc5\xa1vardinti Lietuvos higienos normoje HN53-1995 \xe2\x80\x9eLeid\xc5\xbeiami vartoti maisto priedai\xe2\x80\x9c ir jos priede HN 53-1:2001 \xe2\x80\x9eLeid\xc5\xbeiamos vartoti kvapiosios med\xc5\xbeiagos ir kvapi\xc5\xb3j\xc5\xb3 med\xc5\xbeiag\xc5\xb3 gamybos \xc5\xbealiavos\xe2\x80\x9c._NEWLINE_\xc4\xaevairi\xc5\xb3 \xc5\xa1ali\xc5\xb3 leid\xc5\xbeiam\xc5\xb3 maisto pried\xc5\xb3 s\xc4\x85ra\xc5\xa1ai skiriasi. Sprendimas leisti naudoti maisto pried\xc4\x85 n\xc4\x97ra absoliutus. Jei i\xc5\xa1ai\xc5\xa1k\xc4\x97ja, kad maisto priedas n\xc4\x97ra saugus, jis gali b\xc5\xabti i\xc5\xa1brauktas i\xc5\xa1 leid\xc5\xbeiam\xc5\xb3 vartoti pried\xc5\xb3 s\xc4\x85ra\xc5\xa1o. Maisto priedo sauga gali priklausyti ne tik nuo pa\xc4\x8dios chemin\xc4\x97s med\xc5\xbeiagos savybi\xc5\xb3, bet ir maisto priedo \xc5\xa1altinio, gamybos technologijos, priemai\xc5\xa1\xc5\xb3._NEWLINE_Maisto pried\xc5\xb3 naudojimas ribojamas arba draud\xc5\xbeiamas tradicini\xc5\xb3 produkt\xc5\xb3 gamyboje. Pvz., Pranc\xc5\xabzijoje draud\xc5\xbeiama naudoti visus maisto priedus gaminant tradicin\xc4\x99 Pranc\xc5\xabzijos duon\xc4\x85, Graikijoje\xc2\xa0\xe2\x80\x93 fetos s\xc5\xabrio gamyboje, \xc5\xa0vedijoje ir Suomijoje draud\xc5\xbeiami da\xc5\xbeikliai gaminant tradicinius vaisi\xc5\xb3 sirupus.\n_START_SECTION_\nNumeriai (E numeriai)\n_START_PARAGRAPH_\nSiekiant palengvinti \xc5\xa1i\xc5\xb3 med\xc5\xbeiag\xc5\xb3 naudojimo prie\xc5\xbei\xc5\xabr\xc4\x85 bei vartotoj\xc5\xb3 informavim\xc4\x85, maisto priedai yra klasifikuojami, priskiriant kiekvienam numer\xc4\xaf\xc2\xa0\xe2\x80\x93 Europos S\xc4\x85jungoje tai yra E numeris._NEWLINE_ES \xc5\xa1ie numeriai suteikiami tiek sintetiniams, tiek nat\xc5\xabraliems priedams, ta\xc4\x8diau \xc4\xaf E maisto pried\xc5\xb3 s\xc4\x85ra\xc5\xa1\xc4\x85 ne\xc4\xafeina daug nat\xc5\xabrali\xc5\xb3, nuo seno naudojam\xc5\xb3 maisto pried\xc5\xb3. Jungtin\xc4\x97se Amerikos valstijose numeriai paprastai suteikiami leid\xc5\xbeiamiems sintetiniams maisto priedams, o nat\xc5\xabral\xc5\xabs maisto priedai nurodomi be numeri\xc5\xb3, taip pat nereikalaujama, kad b\xc5\xabt\xc5\xb3 atliekami nat\xc5\xabrali\xc5\xb3 med\xc5\xbeiag\xc5\xb3 bandymai ar klinikiniai tyrimai.'